ประกาศสํานักงานคณะกรรมการกํากับหลักทรัพย์และตลาดหลักทรัพย์ที่ สธ. 13/2561เรื่อง หลักเกณฑ์ในรายละเอียดเกี่ยวกับการดํารงเงินกองทุนของ ที่ปรึกษาการลงทุนและที่ปรึกษาสัญญาซื้อขายล่วงหน้า และข้อกําหนดกรณีที่ไม่สามารถดํารงเงินกองทุนได้ อาศัยอํานาจตามความในมาตรา 109 วรรคหนึ่ง และมาตรา 141 วรรคหนึ่ง (2) โดยได้รับความเห็นชอบจากคณะกรรมการกํากับตลาดทุน แห่งพระราชบัญญัติหลักทรัพย์และตลาดหลักทรัพย์ พ.ศ. 2535 มาตรา 19 และมาตรา 50 แห่งพระราชบัญญัติสัญญาซื้อขายล่วงหน้า พ.ศ. 2546 ข้อ 5 แห่งประกาศคณะกรรมการกํากับหลักทรัพย์และตลาดหลักทรัพย์ ที่ กธ. 4/2561 เรื่อง การดํารงเงินกองทุนของผู้ประกอบธุรกิจการเป็นที่ปรึกษาการลงทุนและที่ปรึกษาสัญญาซื้อขายล่วงหน้า ลงวันที่ 17 มกราคม 2561 และข้อ 1(3) แห่งประกาศคณะกรรมการกํากับตลาดทุน ที่ ทธ. 59/2552 เรื่อง หลักเกณฑ์และกําหนดเวลาในการยื่นรายงานของบริษัทหลักทรัพย์ ลงวันที่ 3 สิงหาคม พ.ศ. 2552 สํานักงานออกประกาศไว้ดังต่อไปนี้ข้อ ๑ ประกาศนี้ให้ใช้บังคับตั้งแต่วันที่ 1 เมษายน พ.ศ. 2561 เป็นต้นไปข้อ ๒ ให้ยกเลิกประกาศสํานักงานคณะกรรมการกํากับหลักทรัพย์และตลาดหลักทรัพย์ที่ สธ. 13/2557 เรื่อง หลักเกณฑ์ในรายละเอียดเกี่ยวกับการดํารงเงินกองทุนและข้อกําหนดกรณีผู้ประกอบธุรกิจไม่สามารถดํารงเงินกองทุนได้ ลงวันที่ 5 มิถุนายน พ.ศ. 2557ข้อ ๓ ในประกาศนี้ "ผู้ประกอบธุรกิจ" หมายความว่า ผู้ประกอบธุรกิจการเป็นที่ปรึกษาการลงทุน หรือที่ปรึกษาสัญญาซื้อขายล่วงหน้าซึ่งมีหน้าที่ดํารงเงินกองทุนตามประกาศการดํารงเงินกองทุน "ประกาศการดํารงเงินกองทุน" หมายความว่า ประกาศคณะกรรมการกํากับหลักทรัพย์และตลาดหลักทรัพย์ว่าด้วยการดํารงเงินกองทุนของผู้ประกอบธุรกิจการเป็นที่ปรึกษาการลงทุนและที่ปรึกษาสัญญาซื้อขายล่วงหน้า "สถาบันการเงิน" หมายความว่า (1) ธนาคารพาณิชย์ตามกฎหมายว่าด้วยธุรกิจสถาบันการเงิน (2) สถาบันการเงินที่มีกฎหมายเฉพาะจัดตั้งขึ้นซึ่งเป็นสถาบันการเงินตามกฎหมายว่าด้วยดอกเบี้ยเงินให้กู้ยืมของสถาบันการเงิน (3) ธนาคารอิสลามแห่งประเทศไทย "ผู้มีภาระผูกพัน" หมายความว่า ผู้ที่มีภาระผูกพันในการชําระหนี้ตามตราสารทางการเงินในฐานะผู้ออก ผู้สั่งจ่าย ผู้รับรอง ผู้รับอาวัล ผู้สลักหลัง หรือผู้ค้ําประกัน แล้วแต่กรณี "หน่วยของโครงการจัดการลงทุนต่างประเทศ" หมายความว่า หน่วยของโครงการจัดการลงทุน (collective investment scheme) ซึ่งมีลักษณะทํานองเดียวกับกองทุนรวม แต่ไม่รวมถึงโครงการจัดการลงทุนที่มีวัตถุประสงค์หลักในการลงทุนโดยตรงในทรัพย์สินที่เกี่ยวข้องกับโครงสร้างพื้นฐาน (infrastructure) หรือในอสังหาริมทรัพย์หรือในกิจการที่ประกอบธุรกิจพัฒนาอสังหาริมทรัพย์ ทั้งนี้ โครงการดังกล่าวต้องจัดตั้งโดยได้รับอนุญาต จดทะเบียน หรือการดําเนินการอื่นใดในทํานองเดียวกันจากหน่วยงานกํากับดูแลหลัก (home regulator) ของประเทศกลุ่มอาเซียนที่ลงนามร่วมกันใน Memorandum of Understanding Concerning Cooperation and Exchange of Information on Cross-border Offers of ASEAN Collective Investment Schemes to Non-retail Investors หรือ Memorandum of Understanding on Streamlined Authorisation Framework for Cross-border Public Offers of ASEAN Collective Investment Schemes ที่มีอํานาจกํากับดูแลโครงการจัดการลงทุนต่างประเทศหรือผู้รับผิดชอบในการดําเนินการตามโครงการดังกล่าว "การจัดอันดับความน่าเชื่อถือ" หมายความว่า การจัดอันดับความน่าเชื่อถือที่จัดทําโดยสถาบันจัดอันดับความน่าเชื่อถือที่ได้รับการยอมรับจากสํานักงาน ซึ่งเป็นการประเมินความสามารถในการชําระหนี้ตามตราสารหรือสัญญา "กรมธรรม์ประกันภัย" หมายความว่า กรมธรรม์ประกันภัยความรับผิดที่เกิดขึ้นจากการประกอบวิชาชีพ (professional indemnity insurance)หมวด ๑ การคํานวณและการรายงานการดํารงเงินกองทุน ส่วน ๑ สินทรัพย์สภาพคล่องและกรมธรรม์ประกันภัย ที่ใช้ในการดํารงเงินกองทุน ข้อ ๔ สินทรัพย์สภาพคล่องที่สามารถใช้ในการดํารงเงินกองทุน ได้แก่ สินทรัพย์ที่ปราศจากภาระผูกพันดังต่อไปนี้ และต้องไม่มีลักษณะเป็นการลงทุนระยะสั้นโดยมีเจตนาเพื่อการขายต่อหรือแสวงหาประโยชน์จากการเปลี่ยนแปลงหรือความแตกต่างของราคา(1) เงินสด (2) เงินฝากหรือบัตรเงินฝากของสถาบันการเงินที่สามารถขอไถ่ถอนได้โดยไม่มีข้อจํากัดเรื่องกําหนดเวลาการไถ่ถอน (3) ตราสารหนี้ภาครัฐไทยดังนี้ (ก) ตั๋วเงินคลัง (ข) พันธบัตรรัฐบาล (ค) พันธบัตรธนาคารแห่งประเทศไทย (ง) พันธบัตร ตั๋วแลกเงิน ตั๋วสัญญาใช้เงิน หรือหุ้นกู้ ที่กระทรวงการคลังหรือกองทุนเพื่อการฟื้นฟูและพัฒนาระบบสถาบันการเงินเป็นผู้มีภาระผูกพัน ในกรณีที่ตราสารหนี้ตามวรรคหนึ่ง (3) วรรคหนึ่ง มีอายุคงเหลือเกินกว่า 10 ปี ตราสารหนี้ดังกล่าวต้องมีการซื้อขายโดยเฉลี่ยทุก 2 สัปดาห์และมีอัตราการเปลี่ยนมือ (turnover) ย้อนหลัง 3 เดือนล่าสุดโดยเฉลี่ยไม่ต่ํากว่าร้อยละ 6.25 ของยอดคงค้าง(4) ตราสารหนี้ต่างประเทศที่มีลักษณะทํานองเดียวกับตราสารหนี้ภาครัฐไทยตามวรรคหนึ่ง (3) ซึ่งมีรัฐบาลต่างประเทศหรือองค์การระหว่างประเทศเป็นผู้มีภาระผูกพัน (5) ตราสารหนี้ประเภทตั๋วแลกเงิน ตั๋วสัญญาใช้เงิน พันธบัตรและหุ้นกู้ แต่ไม่รวมถึงตราสารหนี้ที่มีสัญญาซื้อขายล่วงหน้าแฝง และหุ้นกู้ที่ผู้ถือมีภาระผูกพัน ในกรณีที่ตราสารหนี้ตามวรรคหนึ่ง (5) วรรคหนึ่ง มีอายุคงเหลือเกินกว่า 3 เดือน ตราสารหนี้ดังกล่าวต้องมีการซื้อขายโดยเฉลี่ยทุก 2 สัปดาห์และมีอัตราการเปลี่ยนมือย้อนหลัง 3 เดือนล่าสุดโดยเฉลี่ยไม่ต่ํากว่าร้อยละ 6.25 ของยอดคงค้าง(6) หุ้นจดทะเบียนในตลาดหลักทรัพย์แห่งประเทศไทยที่มีรายชื่อในการคํานวณดัชนี SET100(7) หน่วยลงทุนของกองทุนรวมตลาดเงิน(8) หน่วยลงทุนของกองทุนรวมที่มีกําหนดระยะเวลาการรับซื้อคืนหน่วยลงทุนไว้ไม่เกิน 90 วัน และมีนโยบายการลงทุนอย่างใดอย่างหนึ่งดังนี้ไม่น้อยกว่าร้อยละ 80 ของมูลค่าทรัพย์สินสุทธิของกองทุนรวม (ก) มีนโยบายลงทุนในสินทรัพย์สภาพคล่องประเภทใดประเภทหนึ่งหรือหลายประเภทตามวรรคหนึ่ง (1) ถึง (7) ทั้งนี้ หากเป็นกรณีที่มีนโยบายลงทุนในสินทรัพย์สภาพคล่องตามวรรคหนึ่ง (2) (4) หรือ (5) สินทรัพย์สภาพคล่องดังกล่าวต้องมีผลการจัดอันดับความน่าเชื่อถือเป็นไปตามหลักเกณฑ์ที่กําหนดในข้อ 6 ด้วย (ข) มีนโยบายการลงทุนในหน่วยลงทุนตามวรรคหนึ่ง (8) (ก) (9) หน่วยของโครงการจัดการลงทุนต่างประเทศที่มีลักษณะในทํานองเดียวกับสินทรัพย์ในวรรคหนึ่ง (7) หรือ (8) ในกรณีที่ระยะเวลารับซื้อคืนหน่วยลงทุนตามวรรคหนึ่ง (8) หรือหน่วยตามวรรคหนึ่ง (9) ที่มีลักษณะทํานองเดียวกับหน่วยลงทุนดังกล่าวเกินกว่า 60 วัน ให้นํามูลค่าของทรัพย์สินดังกล่าวมาคํานวณการดํารงเงินกองทุนได้เพียงร้อยละ 50 ของมูลค่าของทรัพย์สินนั้นข้อ ๕ สินทรัพย์สภาพคล่องตามข้อ 4 วรรคหนึ่ง (3) (4) และ (5) ต้องมีลักษณะดังต่อไปนี้ด้วย (1) เป็นตราสารหนี้ที่ขึ้นทะเบียนกับสมาคมตลาดตราสารหนี้ไทย (2) ในกรณีที่มีการจ่ายผลตอบแทนจากสินทรัพย์สภาพคล่องดังกล่าว ผลตอบแทนนั้นต้องอยู่ในรูปของอัตราดอกเบี้ยคงที่หรืออัตราดอกเบี้ยลอยตัว (3) ในกรณีเป็นตราสารหนี้ที่มีการรับรอง รับอาวัล สลักหลัง หรือค้ําประกันตราสาร ต้องเป็นการรับรองตลอดไป รับอาวัลทั้งจํานวน สลักหลังโอนประเภทมีสิทธิไล่เบี้ยโดยไม่มีข้อกําหนดลบล้างหรือจํากัดความรับผิดของผู้สลักหลัง หรือค้ําประกันต้นเงินและดอกเบี้ยเต็มจํานวนอย่างไม่มีเงื่อนไข แล้วแต่กรณีข้อ ๖ สินทรัพย์สภาพคล่องตามข้อ 4 วรรคหนึ่ง (2) (4) และ (5) ต้องมีผลการจัดอันดับความน่าเชื่อถืออยู่ในอันดับที่ผู้ลงทุนสามารถลงทุนได้ (investment grade) การจัดอันดับความน่าเชื่อถือตามวรรคหนึ่งให้หมายถึงการจัดอันดับความน่าเชื่อถือของตราสาร เว้นแต่ในกรณีที่สินทรัพย์สภาพคล่องดังกล่าวไม่มีผลการจัดอันดับความน่าเชื่อถือของตราสาร ให้พิจารณาเลือกใช้ผลการจัดอันดับความน่าเชื่อถือของผู้มีภาระผูกพัน ทั้งนี้ ในกรณีที่ผู้มีภาระผูกพันดังกล่าวเป็นธนาคารที่มีกฎหมายเฉพาะจัดตั้งขึ้นให้หมายความรวมถึงอันดับความน่าเชื่อถือสนับสนุน (support credit rating) ซึ่งสถาบันจัดอันดับความน่าเชื่อถือประเมินจากแนวโน้มที่ธนาคารดังกล่าวจะได้รับการสนับสนุนทางการเงินจากรัฐบาลเมื่อมีกรณีจําเป็นข้อ ๗ การใช้กรมธรรม์ประกันภัยเพื่อการดํารงเงินกองทุน ต้องเป็นไปตามหลักเกณฑ์โดยครบถ้วนดังต่อไปนี้ (1) ต้องเป็นกรมธรรม์ประกันภัยที่ครอบคลุมความเสียหายอันเกิดขึ้นจากการดําเนินงานของผู้ประกอบธุรกิจหรือบุคลากรของผู้ประกอบธุรกิจที่ได้กระทําไปในนามของผู้ประกอบธุรกิจ (2) ให้ใช้กรมธรรม์ประกันภัยได้เฉพาะรายการการดํารงเงินกองทุนตาม ข้อ 4 วรรคหนึ่ง (3) ของประกาศการดํารงเงินกองทุนในส่วนที่เกินกว่ารายการตามข้อ 4 วรรคหนึ่ง (2) ของประกาศดังกล่าว (3) ในกรณีที่กรมธรรม์ประกันภัยมิได้ครอบคลุมความเสียหายย้อนหลังนับแต่วันที่เริ่มประกอบธุรกิจ ให้คํานวณมูลค่าของกรมธรรม์ประกันภัยในการดํารงเงินกองทุนได้เพียงร้อยละ 50 ของจํานวนเงินซึ่งเอาประกันภัยส่วน ๒ การคํานวณเงินกองทุน ข้อ ๘ ให้ผู้ประกอบธุรกิจคํานวณอัตราหรือมูลค่าของเงินกองทุนที่ต้องดํารงตามประกาศการดํารงเงินกองทุนปีละ 2 ครั้ง โดยให้คํานวณทุกวันทําการสุดท้ายของเดือนมิถุนายนและเดือนธันวาคมข้อ ๙ ให้ผู้ประกอบธุรกิจคํานวณมูลค่าของสินทรัพย์สภาพคล่องหรือกรมธรรม์ประกันภัยที่ใช้ในการดํารงเงินกองทุนในวันทําการสุดท้ายของแต่ละไตรมาส เว้นแต่กรณีที่ปรากฏเหตุที่อาจทําให้มูลค่าของสินทรัพย์สภาพคล่องหรือกรมธรรม์ประกันภัยที่ใช้ในการดํารงเงินกองทุนดังกล่าวเปลี่ยนแปลงไป ให้ผู้ประกอบธุรกิจคํานวณมูลค่าของสินทรัพย์สภาพคล่องหรือกรมธรรม์ดังกล่าวใหม่ตามหลักเกณฑ์และภายในระยะเวลาดังต่อไปนี้ (1) เมื่อเกิดเหตุการณ์ที่มีนัยสําคัญอันอาจส่งผลกระทบต่อมูลค่าของสินทรัพย์สภาพคล่องหรือกรมธรรม์ประกันภัย ให้คํานวณมูลค่าของสินทรัพย์สภาพคล่องหรือกรมธรรม์ดังกล่าวในวันทําการที่เกิดเหตุการณ์นั้น (2) เมื่อมีการจําหน่าย จ่าย โอน หรือไถ่ถอนสินทรัพย์สภาพคล่องหรือกรมธรรม์ประกันภัย ให้คํานวณมูลค่าของสินทรัพย์สภาพคล่องหรือกรมธรรม์ดังกล่าวในวันทําการนั้น (3) ในกรณีที่สินทรัพย์สภาพคล่องเป็นหุ้น ให้คํานวณมูลค่าสินทรัพย์ทุกสิ้นวันทําการ (4) ในกรณีที่สินทรัพย์สภาพคล่องเป็นหน่วยลงทุนของกองทุนรวมหรือหน่วยของโครงการจัดการลงทุนต่างประเทศที่มีการลงทุนในหุ้นไม่ว่าทางตรงหรือทางอ้อม เมื่อมีการเปิดเผยมูลค่าของหน่วยลงทุนหรือหน่วยดังกล่าวแล้ว ให้คํานวณมูลค่าสินทรัพย์นั้นทุกวันทําการส่วน ๓ การรายงานข้อมูลเกี่ยวกับการดํารงเงินกองทุน และการจัดเก็บข้อมูล ข้อ ๑๐ ให้ผู้ประกอบธุรกิจรายงานการดํารงเงินกองทุนต่อสํานักงานตามแบบรายงานการดํารงเงินกองทุนและคําอธิบายประกอบการรายงานดังกล่าวที่จัดไว้บนเว็บไซต์ของสํานักงาน ทั้งนี้ ตามหลักเกณฑ์และภายในระยะเวลาดังต่อไปนี้ (1) กรณีการดํารงเงินกองทุนตั้งแต่เดือนมกราคมถึงเดือนมิถุนายนของแต่ละปี ให้ยื่นรายงานภายในวันที่ 7 กรกฎาคมของปีนั้น (2) กรณีการดํารงเงินกองทุนตั้งแต่เดือนกรกฎาคมถึงเดือนธันวาคมของแต่ละปี ให้ยื่นรายงานภายในวันที่ 7 มกราคมของปีถัดไปข้อ ๑๑ ให้ผู้ประกอบธุรกิจดําเนินการให้มีเอกสารเกี่ยวกับการดํารงเงินกองทุนไว้ ณ ที่ทําการของผู้ประกอบธุรกิจในลักษณะที่พร้อมเรียกดูหรือจัดให้สํานักงานตรวจสอบได้เมื่อได้รับการร้องขอหมวด ๒ การดําเนินการในกรณีที่ผู้ประกอบธุรกิจ ไม่สามารถดํารงเงินกองทุนได้ ข้อ ๑๒ ผู้ประกอบธุรกิจที่ไม่สามารถดํารงเงินกองทุนได้ตามประกาศการดํารงเงินกองทุน ให้ปฏิบัติดังต่อไปนี้ (1) มีหนังสือแจ้งการไม่สามารถดํารงเงินกองทุนพร้อมด้วยสาเหตุ โดยยื่นต่อสํานักงานภายใน 2 วันทําการนับแต่วันที่รู้หรือควรรู้ว่าไม่สามารถดํารงเงินกองทุนได้ (2) จัดส่งแผนหรือแนวทางแก้ไขต่อสํานักงานภายใน 10 วันนับแต่วันที่รู้หรือควรรู้ว่าไม่สามารถดํารงเงินกองทุนได้ เว้นแต่ก่อนครบกําหนดระยะเวลาดังกล่าวสามารถแก้ไขเงินกองทุนให้เป็นไปตามประกาศดํารงเงินกองทุนได้ติดต่อกันไม่น้อยกว่า 5 วันทําการ (3) ดําเนินการตามแผนหรือแนวทางการแก้ไขที่ได้แจ้งต่อสํานักงานตาม (2) เพื่อให้สามารถกลับมาดํารงเงินกองทุนให้เป็นไปตามที่ประกาศการดํารงเงินกองทุนกําหนดภายใน 30 วันนับแต่วันที่ไม่สามารถดํารงเงินกองทุนได้ เว้นแต่จะได้รับการผ่อนผันให้ขยายระยะเวลาดังกล่าวจากสํานักงานเนื่องจากมีเหตุจําเป็นและสมควร ทั้งนี้ ตามขั้นตอนและวิธีการที่กําหนดในคู่มือสําหรับประชาชน (4) มีหนังสือแจ้งผลการดําเนินการให้สํานักงานทราบภายใน 2 วันทําการนับแต่วันที่สามารถกลับมาดํารงเงินกองทุนได้ตามแผนหรือแนวทางแก้ไขที่ได้แจ้งต่อสํานักงานตาม (2)ข้อ ๑๓ ในระหว่างที่ผู้ประกอบธุรกิจไม่สามารถดํารงเงินกองทุนตามประกาศการดํารงเงินกองทุนหรืออยู่ในระหว่างดําเนินการตามข้อ 12(3) ห้ามมิให้ผู้ประกอบธุรกิจดําเนินการดังต่อไปนี้ จนกว่าจะสามารถดํารงเงินกองทุนได้ตามประกาศการดํารงเงินกองทุน (1) ให้บริการแก่ลูกค้ารายใหม่ (2) ขยายระยะเวลาการให้บริการแก่ลูกค้ารายเดิมของผู้ประกอบธุรกิจ (3) กระทําการอื่นใดที่มีลักษณะเป็นการเพิ่มความเสี่ยงต่อฐานะการเงิน การดําเนินงานหรือการปฏิบัติตามข้อตกลงกับลูกค้า ทั้งนี้ ตามที่สํานักงานกําหนดข้อ ๑๔ ในกรณีที่ผู้ประกอบธุรกิจไม่สามารถกลับมาดํารงเงินกองทุนได้ภายในระยะเวลาตามข้อ 12(3) หรือไม่มีเงินกองทุนติดต่อกันเกินกว่า 5 วันทําการ ให้ปฏิบัติดังต่อไปนี้(1) ระงับการประกอบธุรกิจในประเภทที่เกี่ยวข้องกับการดํารงเงินกองทุนจนกว่าจะสามารถดํารงเงินกองทุนได้ตามประกาศการดํารงเงินกองทุน และได้รับอนุญาตจากสํานักงานให้ดําเนินธุรกิจต่อไปได้ตามปกติ (2) แจ้งให้ลูกค้าทราบเป็นลายลักษณ์อักษรถึงการระงับการประกอบธุรกิจตาม (1) โดยไม่ชักช้า (3) กระทําการหรืองดเว้นการกระทําอื่นใดตามที่สํานักงานกําหนด เพื่อให้ผู้ประกอบธุรกิจสามารถกลับมาดํารงเงินกองทุนได้ตามประกาศการดํารงเงินกองทุนผู้มีอํานาจลงนาม - ประกาศ ณ วันที่ 17 มกราคม พ.ศ. 2561 (นายรพี สุจริตกุล) เลขาธิการ สํานักงานคณะกรรมการกํากับหลักทรัพย์และตลาดหลักทรัพย์